Gedenkdiens vir baba Aiden gehouAiden Roberts. Foto: Verskaf Aiden se gedenkdiens vind om 11:00 vanuit die NG Suid-gemeente in Middelburg plaas. Sy ma, Clarise, het vroeër aan Maroela Media gesê hulle gaan Aiden veras omdat hulle sy as vir ewig by hulle wil hou. Aiden het op 5 Mei in die swembad by sy ouerhuis in Middelburg, Mpumalanga, beland toe sy oupa per ongeluk die hek na die agtertuin oopgelos het omdat hy onder die indruk was dat Aiden saam met sy ouers winkel toe is. Clarise het kort daarna by die huis aangekom en haar kind in die swembad sien dryf met sy gesig na onder. Aiden is sedert die voorval in die waakeenheid van die Netcare Garden City-hospitaal in Johannesburg behandel, maar het later ŉ septiese infeksie ontwikkel en is op 21 Mei oorlede. Sy verhaal het mense aangegryp en beterskapwense, ondersteuning en donasies aan die gesin het van oraloor ingestroom. Ondersteuningsgroepe vir Aiden is op sosiale media- platforms gestig en ŉ trustfonds is op die been gebring om sy mediese onkoste te dek. Die radiostasie JacarandaFM se bekende Good Morning Angels-program het R50 000 aan die trustfonds geskenk. Ná sy dood het Clarise haar seuntjie beskryf as ŉ vriendelike woelwater wat altyd ŉ glimlag op sy gesig gehad het. “Hy was net so gelukkig en die heel mooiste kind,” het sy gesê.